Међународно такмичење соло певача „Лазар Јовановић”
Међународно такмичење соло певача „Лазар Јовановић” је годишње оперско такмичење које се одржава у Београду. Једно је од најзначајнијих и највећих оперских такмичења у Србији и овом делу Европе. На њему се такмиче соло певачи свих узраста који могу али и не морају да се образују у оквиру званичног система музичког образовања, и сваке године дочека преко стотину учесника из десетак земаља. Такмичење је међународног карактера и названо је по познатом југословенском оперском певачу Лазару Јовановићу. Власник и организатор такмичења је организација Културни елемент.

Историја 
Такмичење је основано 2003 године у оквиру рада Музичког друштва „Станковић” у част чувеном југословенском тенору Лазару Јовановићу. Од оснивања до 2015. године је одржавано у простору Музичке школе Станковић. Затим, услед изузетног пораста важности и значаја се од 2016. године одржава под окриљем организације "Културни елемент", који уводи низ организационих и уметничких новина, и који такмичење премешта из сала музичких школа у Задужбину Илије М. Коларца. Сваке године такмичење дочека преко стотину учесника из скоро десет земаља. До сада, у жирију такмичења појављивала су се нека од највећих имена домаће и светске музичке сцене и педагогије, а победници такмичења су се током протеклих година потврдили као врсни музичари, освајајући светске концертне подијуме и оперске сцене.

Жири 
Од оснивања до данас, у жирију такмичења су били бројни професори, уметници и певачи који важе за највећа имена домаће и светске оперске музичке сцене и педагогије.

Награде 
Такмичење додељује низ посебних и специјалних награда од којих се издвајају:

Главна награда такмичења 
Главна награда такмичења је организација солистичког концерта са оркестром на великој сцени Коларчеве задужбине. Награда је први пут уведена 2018. године, и додељује се у сарадњи са Задужбином Илије М. Коларца.

Награда Културног елемента 
Културни елемент, као организатор такмичења додељује три специјалне награде, које подразумевају организацију солистичких концерата на важним и значајним локацијама у граду. Ова награда је уведена 2016. године, и одржава се серијом концерата у јуну месецу у оквиру едиције под називом "Победници".

Види још 
 Музичко школство у Србији
 Опера

Референце

Спољашње везе 

 Званични веб-сајт

Опера
Певачка такмичења
Српски музички фестивали
Музичке манифестације у Београду